钦定古今图书集成/理学汇编/学行典/第084卷 > 朱子大全集 > 《答时子云》
## 钦定古今图书集成/理学汇编/学行典/第084卷 > 朱子大全集 > 《答时子云》

来喻满纸，深所未喻，必是当时于此见得太重，所以
如此执著，放舍不下。今想未能遽然割弃，但请逐日
那三五分工夫，将古今圣贤之言剖析义利处反复
熟读，时时思省。义理何自而来？利欲何从而有？二者
于人孰亲孰疏，孰轻孰重，必不得已，孰取孰舍，孰缓
孰急。初看时似无滋味，久之须自见得合剖判处，则
自然放得下矣。舍此不务纷纷多言，思前算后，展转
缠缚，一生出不得，未论小小得失。正使一旦便登高
科，跻显官，又须别有思量擘画，终不暇向此途矣。试
思之如何？向编《近思录》，欲入数段说科举坏人心术
处，而伯恭不肯。今日乃知此个病根，从彼时便已栽
种培养得在心田里了，令人痛恨也！